Plaasmoord: ‘Dapper held’ dan gegroetKallie Schoonraad (Foto: Facebook) ŉ Gedenkdiens word Vrydag vir Kallie Schoonraad (47) gehou waar sy familie en vriende van hom afskeid sal neem. Schoonraad is Saterdagaand doodgeskiet op sy wildplaas naby Rustenburg in Noordwes. Magda Schilbach, Schoonraad se suster, het gesê die gedenkdiens vind Vrydag om 11:00 vanuit die Agapé-gemeente in Rustenburg plaas. “Geliefde man, pa, broer, oom, skoonseun, vriend en dapper held,” lui ŉ inskrywing op die inligtingskaartjie vir die gedenkdiens. Sers. Ofentse Mokgadi, woordvoerder van die Rustenburg-polisie, het intussen bevestig dat die Toyota Fortuner wat tydens die voorval gesteel is Dinsdag in Mosambiek gevind is. Die polisie soek intussen nog na vyf verdagtes in verband met die voorval. Schoonraad, sy vrou, Malindi (39), haar pa en die egpaar se drie jong kinders, Carel (11), Karli (10) en Daniel (5), is Saterdag omstreeks 20:00 oorval. Schoonraad het glo gereageer nadat een van sy kinders buite die huis om hulp geskree het. Vyf verdagtes was glo reeds op die erf en het Schoonraad doodgeskiet toe hy buite die huis ondersoek ingestel het. Mokgadi het gesê die vyf verdagtes het die huis binnegestorm, dit geplunder en huishoudelike items soos ŉ televisiestel en selfone gesteel. Schoonraad is een van drie pa’s wat die naweek op plase vermoor is. Jeffrey Zetler, eienaar van die bekende Mooiberg-padstal net buite Stellenbosch, is Saterdag laatmiddag dood nadat hy verskeie kere met ŉ skerp voorwerp in die bors gesteek is in sy kantoor op die Brakelsdal-plaas. Die 64-jarige Peter Dawson is Sondag in die vroeë oggendure op sy kleinhoewe op Broederstroom in Noordwes doodgeskiet.